*****

ΑΠΟΦΑΣΗ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 21ης Ιουνίου 1988

για την ανάληψη σχεδίου δράσης 1988/89 με στόχο την ενημέρωση και ευαισθητοποίηση στα πλαίσια του προγράμματος «Η Ευρώπη κατά του καρκίνου»

(88/351/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι τα Ευρωπαϊκά Συμβούλια του Μιλάνου, τον Ιούνιο του 1985, και του Λουξεμβούργου, τον Δεκέμβριο του 1985, υπογράμμισαν το ενδιαφέρον που παρουσιάζει η ανάληψη ενός ευρωπαϊκού αντικαρκινικού προγράμματος·

ότι το Ευρωπαϊκό Συμβούλιο του Λονδίνου, τον Δεκέμβριο του 1986, ανακήρυξε το 1989 «Ευρωπαϊκό Έτος Ενημέρωσης για τον Καρκίνο», διευκρινίζοντας ότι θα αναληφθεί σε όλα τα κράτη μέλη μακρόχρονη και συντονισμένη εκστρατεία για την πρόληψη, την έγκαιρη διάγνωση και τη θεραπευτική αγωγή του καρκίνου·

ότι οι δράσεις για την πρόληψη και την έρευνα που έχουν ήδη αναληφθεί στα πλαίσια του προγράμματος «Η Ευρώπη κατά του καρκίνου» πρέπει να συμπληρωθούν με δράσεις για την ευαισθητοποίηση του υγειονομικού προσωπικού και με τη διεξαγωγή ενημερωτικής εκστρατείας·

ότι στόχος της εκστρατείας αυτής πρέπει να είναι η μεγαλύτερη ευαισθητοποίηση του κοινού, των εκπαιδευτικών και του υγειονομικού προσωπικού όσον αφορά τον αντικαρκινικό αγώνα, στον οποίο συμπεριλαμβάνεται ιδιαιτέρως η καταπολέμιση του καπνίσματος, η προστασία από τους καρκινογόνους παράγοντες και, από πλευράς γενικών συνθηκών υγιεινής, η βελτίωση της διατροφής ·

ότι η διοργάνωση των αντικαρκινικών ενημερωτικών εκστρατειών είναι μεν υπόθεση των αρμόδιων ιδιωτικών οργανισμών και των δημόσιων αρχών των κρατών μελών, αλλά η ανάληψη συμπληρωματικής κοινοτικής δράσης μπορεί να συμβάλει σημαντικά στην επιτυχία του αντικαρκινικού αγώνα·

ότι, για να αποφευχθούν οι επικαλύψεις των προσπαθειών, πρέπει να εκπονηθούν από κοινού ορισμένα βασικά στοιχεία ενημέρωσης του κοινού και επιμόρφωσης του υγειονομικού προσωπικού και να προωθηθούν οι ανταλλαγές εμπειριών,

ΑΠΟΦΑΣΙΖΟΥΝ:

Άρθρο 1

1. Η Επιτροπή και τα κράτη μέλη θα πραγματοποιήσουν, κατά την περίοδο 1988/89, τις δράσεις που περιλαμβάνονται στο παράρτημα.

2. Το ποσό που εγκρίνεται αναγκαίο ως συμβολή της Κοινότητας για την πραγματοποίηση αυτών των δράσεων ανέρχεται σε 10 εκατομμύρια ECU.

Άρθρο 2

1. Η Επιτροπή σε τακτά χρονικά διαστήματα και τουλάχιστον μία φορά το χρόνο θα ζητεί τη γνώμη των αρμόδιων υπηρεσιών των κρατών μελών κατά τις διάφορες φάσεις εκτέλεσης των δράσεων που προβλέπονται από την παρούσα απόφαση.

2. Η Επιτροπή θα ενημερώνει το Ευρωπαϊκό Κοινοβούλιο και το Συμβούλιο για την πρόοδο των εργασιών.

Λουξεμβούργο, 21 Ιουνίου 1988.

Για το Συμβούλιο

Ο Πρόεδρος

J. WARNKE

(1) ΕΕ αριθ. C 68 της 14. 3. 1988, σ. 84.

(2) ΕΕ αριθ. C 105 της 21. 4. 1987, σ. 18.

ΠΑΡΑΡΤΗΜΑ

ΔΡΑΣΕΙΣ ΠΟΥ ΘΑ ΠΡΑΓΜΑΤΟΠΟΙΗΘΟΥΝ ΚΑΤΑ ΤΟ 1988 ΚΑΙ ΤΟ 1989

Από το 1988

Α. 1: Συντονισμός, κατά το 1988, μιας «Ευρωπαϊκής εβδομάδας» ενημέρωσης σχετικά με το πρόγραμμα «Η Ευρώπη κατά του καρκίνου» και ειδικότερα ως προς τα θέματα: «Αγώνας κατά του καπνίσματος» , «Βελτίωση της διατροφής» και «Καταπολέμηση των καρκινογόνων παραγόντων», ενόψει του «Ευρωπαϊκού Έτους Ενημέρωσης για τον Καρκίνο».

Στο πλαίσιο αυτό, διοργάνωση κοινοτικών δράσεων, ενθάρρυνση και συμβολή στην παραγωγή τηλεοπτικών εκπομπών ενημέρωσης και υγειονομικής αγωγής του ευρέος κοινού, οι οποίες κατά μεν το 1988 θα προσλάβουν ευρωπαϊκή διάσταση, κατά δε το 1989 θα συνδέονται με το «Ευρωπαϊκό Έτος Ενημέρωσης για τον Καρκίνο».

Α. 2: Ανταλλαγή εμπειριών ως προς το εκπαιδευτικό υλικό για την υγειονομική αγωγή των νέων και για την ευαισθητοποίηση του υγειονομικού προσωπικού όσον αφορά τον καρκίνο, και συμβολή στη διάδοση και ενδεχομένως προσαρμογή του υλικού αυτού κατά το 1988 και 1989, με την ευκαιρία του «Ευρωπαϊκού Έτους Ενημέρωσης για τον Καρκίνο».

Α. 3: Ευαισθητοποίηση των εκπαιδευτικών και του υγειονομικού προσωπικού σχετικά με το πρόγραμμα «Ευρώπη κατά του καρκίνου».

Κατά το 1989

Α. 4: Κατά το 1989, διοργάνωση και συντονισμός σε ευρωπαϊκό επίπεδο ενημερωτικής εκστρατείας για το πρόγραμμα «Η Ευρώπη κατά του καρκίνου», η οποία θα συνεχίζει σε μεγαλύτερη κλίμακα τη δράση που θα αναληφθεί ήδη το 1988 και θα εντάσσεται στα πλαίσια του «Ευρωπαϊκού Έτους Ενημέρωσης για τον Καρκίνο» στους τομείς της πρόληψης, της έγκαιρης διάγνωσης και της θεραπείας του καρκίνου.